CELEX: 32018R0673
Language: et
Date: 2018-05-03 00:00:00
Title: Euroopa Parlamendi ja nõukogu määrus (EL, Euratom) 2018/673, 3. mai 2018, millega muudetakse määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist

4.5.2018   
               
               
                  ET
               
               
                  Euroopa Liidu Teataja
               
               
                  LI 114/1
               
            EUROOPA PARLAMENDI JA NÕUKOGU MÄÄRUS (EL, Euratom) 2018/673,
      3. mai 2018,
      millega muudetakse määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist
      EUROOPA PARLAMENT JA EUROOPA LIIDU NÕUKOGU,
      võttes arvesse Euroopa Liidu toimimise lepingut, eriti selle artiklit 224,
      võttes arvesse Euroopa Aatomienergiaühenduse asutamislepingut, eriti selle artiklit 106a,
      võttes arvesse Euroopa Komisjoni ettepanekut,
      olles edastanud seadusandliku akti eelnõu liikmesriikide parlamentidele,
      võttes arvesse Euroopa Majandus- ja Sotsiaalkomitee arvamust (1),
      pärast konsulteerimist Regioonide Komiteega,
      võttes arvesse kontrollikoja arvamust (2),
      toimides seadusandliku tavamenetluse kohaselt (3)
      
      ning arvestades järgmist:
      
                  (1)
               
               
                  Euroopa Parlamendi ja nõukogu määruses (EL, Euratom) nr 1141/2014 (4) on sätestatud eriomane Euroopa tasandi õiguslik staatus, mille Euroopa tasandi erakonnad ja nendega seotud poliitilised sihtasutused võivad saada, ning nende rahastamine Euroopa Liidu üldeelarvest.
               
            
                  (2)
               
               
                  On ilmnenud vajadus muuta määrust (EL, Euratom) nr 1141/2014, et paremini saavutada eesmärk innustada ja abistada Euroopa tasandi erakondi ning nendega seotud Euroopa tasandi poliitilisi sihtasutusi nende püüdlustes tugevdada sidet Euroopa kodanikuühiskonna ja liidu institutsioonide ning eelkõige Euroopa Parlamendi vahel.
               
            
                  (3)
               
               
                  Euroopa Parlamendi ja nõukogu määruse (EL, Euratom) nr 966/2012 (5) (edaspidi „finantsmäärus“) muutmise tõttu tuleks läbi vaadata riikliku kontaktpunkti määratlus. Liikmesriikide asjaomased ametiasutused peaksid määrama käesoleva määruse kohaldamise käigus toimuva teabevahetuse jaoks konkreetse isiku või konkreetsed isikud. Selleks saaksid nad valida nende isikute või organite seast, kes on juba määratud tegelema küsimustega, mis puudutavad varajase avastamise ja kõrvalejätmise süsteemi, mille asutas ja mida haldab komisjon liidu finantshuvide kaitsmiseks.
               
            
                  (4)
               
               
                  On vaja tõhusamalt tagada, et Euroopa tasandi erakondadel ja nendega seotud Euroopa tasandi poliitilistel sihtasutustel oleks tõeliselt riikidevaheline mõõde selleks, et nad omandaksid registreerimise kaudu eriomase Euroopa tasandi õigusliku staatuse. Lisaks ei tohiks liikmesriigi ja liidu tasandi poliitika sidususe tugevdamiseks ning liikmesriigi üksikerakonna poolt mitme sarnaste või identsete poliitiliste suundumustega Euroopa tasandi erakonna kunstliku loomise vältimiseks võtta arvesse liikmesriigi ühe ja sama üksikerakonna liikmeid selle kindlaks määramisel, kas erinevad poliitilised ühendused täidavad esindatuse miinimumnõudeid nende ühenduste registreerimiseks Euroopa tasandi erakonnana. Seepärast tuleks nimetatud esindatuse miinimumnõuete täitmise hindamisel võtta arvesse üksnes erakondi ja mitte üksikisikuid.
               
            
                  (5)
               
               
                  Euroopa tasandi erakondadel ja nendega seotud Euroopa tasandi poliitilistel sihtasutustel tuleks võimaldada kasutada ära suurem osa Euroopa Liidu üldeelarves nende rahastamiseks mõeldud assigneeringutest. Seepärast tuleks suurendada Euroopa Liidu üldeelarvest antavate rahaliste toetuste ülemmäära Euroopa tasandi erakonna eelarves märgitud iga-aastastes hüvitatavates kuludes ja Euroopa tasandi poliitilise sihtasutuse kantud rahastamiskõlblikes kuludes.
               
            
                  (6)
               
               
                  Läbipaistvuse huvides ning selleks, et tõhustada kontrolli Euroopa tasandi erakondade üle ja nende demokraatlikku vastutust ning sidet Euroopa kodanikuühiskonna ja liidu institutsioonide ning eelkõige Euroopa Parlamendi vahel, tuleks seada Euroopa Liidu üldeelarvest rahastamise tingimuseks, et ELi liikmeserakonnad avaldavad selgelt nähtaval ja kasutajasõbralikul viisil asjaomase Euroopa tasandi erakonna programmi ja logo. Tuleks ergutada teabe lisamist Euroopa tasandi erakonna iga liikmeserakonna soolise tasakaalu kohta.
               
            
                  (7)
               
               
                  Selleks et muuta Euroopa Liidu üldeelarve vahendite jaotus proportsionaalsemaks, nii et see peegeldaks objektiivselt valijate tegelikku toetust Euroopa tasandi erakonnale, tuleks Euroopa tasandi erakondade rahastamine ja sellega seoses ka asjaomaste nendega seotud Euroopa tasandi poliitiliste sihtasutuste rahastamine siduda tihedamalt valijate toetuse tõendatava tasemega. Seepärast tuleks rahastamise jaotuse põhimõtteid kohandada, et võtta paremini arvesse igast Euroopa tasandi erakonnast Euroopa Parlamenti valitud liikmete osakaalu.
               
            
                  (8)
               
               
                  Kui Euroopa tasandi erakond või Euroopa tasandi poliitiline sihtasutus ei täida asjaolude muutumise tõttu enam ühte või mitut registreerimise tingimust, tuleks ta registrist kustutada.
               
            
                  (9)
               
               
                  Õiguskindluse ja läbipaistvuse huvides tuleks sõnaselgelt sätestada, et Euroopa tasandi erakonna või Euroopa tasandi poliitilise sihtasutuse võib mõistliku aja jooksul registrist kustutada juhul, kui erakond või sihtasutus on esitanud väära või ebatäieliku teabe, mille alusel tehti asjaomase erakonna või sihtasutuse registreerimisotsus.
               
            
                  (10)
               
               
                  Tugevdada tuleks liidu finantshuvide kaitset, sätestades, et rikkumise korral tagatakse Euroopa Liidu üldeelarvest saadud rahaliste vahendite tagastamine alusetult makstud summade tagasinõudmise teel asjaomases rikkumises süüdi olevatelt füüsilistelt isikutelt, võttes asjakohasel juhul arvesse kõnealuste füüsiliste isikutega seotud erandlikke asjaolusid.
               
            
                  (11)
               
               
                  Et hinnata käesoleva määrusega muudetud määruse (EL, Euratom) nr 1141/2014 mõju selle praktilise kohaldamise käigus saadud piisavate tõendite alusel, tuleks kavandatud põhjaliku läbivaatamise tähtaega edasi lükata. Põhjaliku läbivaatamise käigus tuleks pöörata erilist tähelepanu sellele, millist mõju avaldab käesoleva määrusega muudetud määrus (EL, Euratom) nr 1141/2014 väikeste Euroopa tasandi erakondade ja nendega seotud Euroopa tasandi poliitiliste sihtasutuste positsioonile.
               
            
                  (12)
               
               
                  Euroopa tasandi erakonna poliitilise programmi ja logo avaldamise uusi nõudeid tuleks kohaldada võimalikult laialdaselt juba rahastamistaotluste puhul, mis esitatakse 2019. aastal, mis on Euroopa Parlamendi järgmiste valimiste aasta. Seepärast tuleks käesolevas määruses sätestada üleminekukord.
               
            
                  (13)
               
               
                  Selleks et tagada käesoleva määrusega määrusesse (EL, Euratom) nr 1141/2014 tehtud muudatuste õigeaegne kohaldamine, peaks käesolev määrus jõustuma selle Euroopa Liidu Teatajas avaldamise päeval.
               
            
                  (14)
               
               
                  Määrust (EL, Euratom) nr 1141/2014 tuleks seetõttu vastavalt muuta,
               
            ON VASTU VÕTNUD KÄESOLEVA MÄÄRUSE:
      Artikkel 1
      Määrust (EL, Euratom) nr 1141/2014 muudetakse järgmiselt.
      
                  1)
               
               
                  Põhjendus 12 asendatakse järgmisega:
                  
                              „(12)
                           
                           
                              Euroopa tasandi õigusliku staatuse kaudu liidu tasandil tunnustamist ja Euroopa Liidu üldeelarvest rahastamist soovivad Euroopa tasandi erakonnad ja nendega seotud Euroopa tasandi poliitilised sihtasutused peaksid järgima teatavaid põhimõtteid ning täitma teatavaid tingimusi. Eelkõige peaksid Euroopa tasandi erakonnad ja nendega seotud Euroopa tasandi poliitilised sihtasutused eriti oma programmis ja tegevuses austama ELi lepingu artiklis 2 esitatud liidu alusväärtusi, milleks on inimväärikuse austamine, vabadus, demokraatia, võrdsus, õigusriik ja inimõiguste, kaasa arvatud vähemuste hulka kuuluvate isikute õiguste austamine.“
                           
                        
            
                  2)
               
               
                  Lisatakse järgmine põhjendus:
                  
                              „(30a)
                           
                           
                              Vastavalt nõukogu määruse (EL) 2017/1939 (*1) sätetele ja selles ette nähtud korrale on Euroopa Prokuratuuri ülesanne uurida Euroopa tasandi erakondade ja Euroopa tasandi poliitiliste sihtasutuste rahastamisega seotud väidetavaid kuritegusid, mis mõjutavad liidu finantshuve Euroopa Parlamendi ja nõukogu direktiivi (EL) 2017/1371 (*2) tähenduses. Ametile kohaldatakse määruse (EL) 2017/1939 artiklis 24 sätestatud kohustust.
                           
                        
                     (*1)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1)."
						
                  
                     (*2)  Euroopa Parlamendi ja nõukogu 5. juuli 2017. aasta direktiiv (EL) 2017/1371, mis käsitleb võitlust liidu finantshuve kahjustavate pettuste vastu kriminaalõiguse abil (ELT L 198, 28.7.2017, lk 29).“"
						
               
            
                  3)
               
               
                  Artikli 2 punkt 10 asendatakse järgmisega:
                  „10)   „riiklik kontaktpunkt“– isik või isikud, kelle liikmesriikide asjaomased asutused on määranud spetsiaalselt selleks, et vahetada teavet käesoleva määruse kohaldamise kohta.“
               
            
                  4)
               
               
                  Artikli 3 lõiget 1 muudetakse järgmiselt:
                  
                              a)
                           
                           
                              punktis b asendatakse esimene lõik järgmisega:
                              „selle liikmeserakonnad peavad olema vähemalt veerandis liikmesriikides esindatud Euroopa Parlamendi, riikide parlamentide, piirkondlike parlamentide või piirkondlike assambleede liikmetega või“;
                           
                        
                              b)
                           
                           
                              lisatakse järgmine punkt:
                              
                                          „ba)
                                       
                                       
                                          selle liikmeserakonnad ei ole mõne muu Euroopa tasandi erakonna liikmed.“
                                       
                                    
                        
            
                  5)
               
               
                  Artikli 10 lõike 3 esimene lõik asendatakse järgmisega:
                  „Euroopa Parlament, tegutsedes omal algatusel või kodanike rühma põhjendatud taotluse alusel, mis on esitatud vastavalt kodukorra asjaomastele sätetele, või nõukogu või komisjon võivad esitada ametile taotluse kontrollida, kas teatav Euroopa tasandi erakond või Euroopa tasandi poliitiline sihtasutus täidab artikli 3 lõike 1 punktis c ja artikli 3 lõike 2 punktis c sätestatud tingimusi. Sellistel ja artikli 16 lõike 3 punktis a osutatud juhtudel palub amet, et artikli 11 kohaselt loodud sõltumatute väljapaistvate isikute komitee esitaks kõnealuses küsimuses arvamuse. Komitee esitab oma arvamuse kahe kuu jooksul.“
               
            
                  6)
               
               
                  Artikli 17 lõige 4 asendatakse järgmisega:
                  „4.   Rahalised toetused Euroopa Liidu üldeelarvest ei ületa 90 % Euroopa tasandi erakonna eelarves kirjendatud iga-aastastest hüvitatavatest kuludest ning 95 % Euroopa tasandi poliitilise sihtasutuse kantud iga-aastastest rahastamiskõlblikest kuludest. Euroopa tasandi erakonnad võivad kasutada hüvitatavate kulude katmiseks eraldatud liidu vahendite kasutamata jäänud osa nende eraldamisele järgneva eelarveaasta jooksul. Nimetatud eelarveaasta lõpuks endiselt kasutamata jäänud summad nõutakse tagasi vastavalt finantsmäärusele.“
               
            
                  7)
               
               
                  Artiklisse 18 lisatakse järgmine lõige:
                  „2a.   Euroopa tasandi erakond peab esitama taotluses tõendid selle kohta, et tema ELi liikmeserakonnad on üldjuhul avaldanud oma veebisaitidel selgelt nähtaval ja kasutajasõbralikul viisil taotluse esitamise tähtpäevale eelneva kõigi 12 kuu jooksul Euroopa tasandi erakonna programmi ja logo.“
               
            
                  8)
               
               
                  Artikli 19 lõige 1 asendatakse järgmisega:
                  „1.   Euroopa tasandi erakondadele ja Euroopa tasandi poliitilistele sihtasutustele kättesaadavad assigneeringud, millest on antud toetusi vastavalt artiklile 18, jaotatakse igal aastal järgmiselt:
                  
                              —
                           
                           
                              10 % jaotatakse toetust saavate Euroopa tasandi erakondade vahel võrdsetes osades;
                           
                        
                              —
                           
                           
                              90 % jaotatakse toetust saavate Euroopa tasandi erakondade vahel proportsionaalselt nende osaga Euroopa Parlamenti valitud liikmetest.
                           
                        Samasugust jaotust kasutatakse vahendite eraldamiseks Euroopa tasandi poliitilistele sihtasutustele, võttes aluseks nende seotuse Euroopa tasandi erakonnaga.“
               
            
                  9)
               
               
                  Artikli 27 lõiget 1 muudetakse järgmiselt:
                  
                              a)
                           
                           
                              punkt b asendatakse järgmisega:
                              
                                          „b)
                                       
                                       
                                          kui artikli 10 lõigetes 2–5 sätestatud korra kohaselt on kindlaks tehtud, et see ei täida enam ühte või mitut artikli 3 lõikes 1 või 2 sätestatud tingimust;“
                                       
                                    
                        
                              b)
                           
                           
                              lisatakse järgmine punkt:
                              
                                          „ba)
                                       
                                       
                                          kui otsus asjaomase erakonna või sihtasutuse registreerimise kohta põhineb ebaõigel või eksitaval teabel, mille eest vastutab taotleja, või kui selline otsus on saadud pettuse teel, või“.
                                       
                                    
                        
            
                  10)
               
               
                  Lisatakse järgmine artikkel:
                  „Artikkel 27a
                  Füüsiliste isikute vastutus
                  Kui amet määrab artikli 27 lõike 2 punkti a alapunktis v või punkti a alapunktis vi osutatud olukordades rahalise karistuse, võib ta tagasinõudmiseks vastavalt artikli 30 lõikele 2 otsustada, et füüsiline isik, kes on Euroopa tasandi erakonna või Euroopa tasandi poliitilise sihtasutuse haldus-, juhtimis- või järelevalveorgani liige, või kellel on volitus Euroopa tasandi erakonda või Euroopa tasandi poliitilist sihtasutust esindada, selle nimel otsuseid teha või seda kontrollida, vastutab samuti rikkumise eest järgmistel juhtudel:
                  
                              a)
                           
                           
                              artikli 27 lõike 2 punkti a alapunktis v osutatud olukorras, kui selles sättes osutatud kohtuotsuse kohaselt vastutab füüsiline isik samuti kõnealuse ebaseadusliku tegevuse eest;
                           
                        
                              b)
                           
                           
                              artikli 27 lõike 2 punkti a alapunktis vi osutatud olukorras, kui füüsiline isik vastutab ka kõnealuse käitumise või ebatäpsuste eest.“
                           
                        
            
                  11)
               
               
                  Artikli 30 lõiget 2 muudetakse järgmiselt:
                  
                              a)
                           
                           
                              esimene lõik asendatakse järgmisega:
                              „Euroopa tasandi erakond või Euroopa tasandi poliitiline sihtasutus, millele on artikli 27 lõikes 1 ning lõike 2 punkti a alapunktides v ja vi nimetatud rikkumise eest määratud karistus, ei täida sel põhjusel enam artikli 18 lõikes 2 sätestatud tingimusi. Selle tulemusena lõpetab Euroopa Parlamendi eelarvevahendite käsutaja käesoleva määruse alusel saadud liidu rahalisi vahendeid käsitlevate toetuslepingute või otsuste kehtivuse ning nõuab tagasi toetuslepingute või -otsuste raames alusetult makstud summad, sealhulgas eelmistel aastatel kasutamata jäänud liidu vahendid. Euroopa Parlamendi eelarvevahendite käsutaja nõuab füüsiliselt isikult, kelle suhtes on tehtud otsus vastavalt artiklile 27a, tagasi ka vastavalt toetuslepingule või -otsusele alusetult makstud summad, võttes asjakohasel juhul arvesse nimetatud füüsilise isikuga seotud erandlikke asjaolusid.“;
                           
                        
                              b)
                           
                           
                              teine lõik asendatakse järgmisega:
                              „Sellise lõpetamise korral piirab Euroopa Parlamendi eelarvevahendite käsutaja makseid nii, et need piirduvad vaid Euroopa tasandi erakonna hüvitatavate kuludega või Euroopa tasandi poliitilise sihtasutuse rahastamiskõlblike kuludega kuni lõpetamisotsuse jõustumise kuupäevani.“
                           
                        
            
                  12)
               
               
                  Artikli 32 lõiget 1 muudetakse järgmiselt:
                  
                              a)
                           
                           
                              punkt i asendatakse järgmisega:
                              
                                          „i)
                                       
                                       
                                          Euroopa tasandi erakondadele antud tehnilise toe kirjeldus;“;
                                       
                                    
                        
                              b)
                           
                           
                              punkt j asendatakse järgmisega:
                              
                                          „j)
                                       
                                       
                                          artiklis 38 osutatud Euroopa Parlamendi hindamisaruanne käesoleva määruse kohaldamise ja rahastatud tegevuse kohta ja“;
                                       
                                    
                        
                              c)
                           
                           
                              lisatakse järgmine punkt:
                              
                                          „k)
                                       
                                       
                                          nende Euroopa Parlamendi liikmete ajakohastatud nimekiri, kes on mõne Euroopa tasandi erakonna liikmed.“
                                       
                                    
                        
            
                  13)
               
               
                  Artikkel 34 asendatakse järgmisega:
                  „Artikkel 34
                  Õigus olla ära kuulatud
                  Enne kui amet või Euroopa Parlamendi eelarvevahendite käsutaja teeb otsuse, mis võib kahjustada Euroopa tasandi erakonna, Euroopa tasandi poliitilise sihtasutuse, artiklis 8 osutatud taotleja või artiklis 27a osutatud füüsilise isiku õigusi, kuulab amet või eelarvevahendite käsutaja ära Euroopa tasandi erakonna, Euroopa tasandi poliitilise sihtasutuse või taotleja esindajad või asjaomase füüsilise isiku. Amet või Euroopa Parlament põhjendab oma otsust nõuetekohaselt.“
               
            
                  14)
               
               
                  Artikkel 38 asendatakse järgmisega:
                  „Artikkel 38
                  Hindamine
                  Euroopa Parlament avaldab pärast ametiga konsulteerimist 31. detsembriks 2021 ja seejärel iga viie aasta järel aruande käesoleva määruse kohaldamise ja rahastatud tegevuse kohta. Aruanne hõlmab asjakohasel juhul põhikirja ja rahastamissüsteemidesse tehtavaid võimalikke muudatusi.
                  Hiljemalt kuue kuu möödumisel Euroopa Parlamendi aruande avaldamisest esitab komisjon käesoleva määruse kohaldamise kohta aruande, milles pööratakse erilist tähelepanu sellele, millist mõju määrus avaldab väikeste Euroopa tasandi erakondade ja Euroopa tasandi poliitiliste sihtasutuste positsioonile. Asjakohasel juhul lisatakse aruandele seadusandlik ettepanek käesoleva määruse muutmiseks.“
               
            
                  15)
               
               
                  Lisatakse järgmine artikkel:
                  „Artikkel 40a
                  Üleminekusätted
                  1.   Enne 4. maid 2018 kohaldatavaid käesoleva määruse sätteid kohaldatakse jätkuvalt toimingute ja kohustuste suhtes, mis on seotud Euroopa tasandi erakondade ja Euroopa tasandi poliitiliste sihtasutuste rahastamisega eelarveaastal 2018.
                  2.   Erandina artikli 18 lõikest 2a nõuab Euroopa Parlamendi eelarvevahendite käsutaja enne eelarveaasta 2019 rahastamistaotluse kohta otsuse tegemist artikli 18 lõikes 2a osutatud tõendeid ainult ajavahemiku kohta, mis algab 5. juulil 2018.
                  3.   Euroopa tasandi erakonnad, mis on registreeritud enne 4. maid 2018, esitavad hiljemalt 5. juuliks 2018 dokumendid, mis tõendavad, et nad vastavad artikli 3 lõike 1 punktides b ja ba sätestatud tingimustele.
                  4.   Amet kustutab Euroopa tasandi erakonna ja sellega seotud Euroopa tasandi poliitilise sihtasutuse registrist, kui asjaomane erakond ei tõenda lõikes 3 kindlaks määratud tähtaja jooksul, et ta vastab artikli 3 lõike 1 punktides b ja ba sätestatud tingimustele.“
               
            Artikkel 2
      Käesolev määrus jõustub selle Euroopa Liidu Teatajas avaldamise päeval.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 3. mai 2018
         
            
               Euroopa Parlamendi nimel
            
            
               president
            
            A. TAJANI
         
         
            
               Nõukogu nimel
            
            
               eesistuja
            
            L. PAVLOVA
         
      
      
         (1)  ELT C 129, 11.4.2018, lk 96.
      
         (2)  ELT C 18, 18.1.2018, lk 1.
      
         (3)  Euroopa Parlamendi 17. aprilli 2018. aasta seisukoht (Euroopa Liidu Teatajas seni avaldamata) ja nõukogu 26. aprilli 2018. aasta otsus.
      
         (4)  Euroopa Parlamendi ja nõukogu 22. oktoobri 2014. aasta määrus (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist (ELT L 317, 4.11.2014, lk 1).
      
         (5)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).